钦定古今图书集成/明伦汇编/官常典/第619卷 > 《黄州谢上表》宋·王禹偁
## 钦定古今图书集成/明伦汇编/官常典/第619卷 > 《黄州谢上表》宋·王禹偁

“乍离近侍，犹忝专城，循省尤违，弥深感泣。伏以黄州
地连云梦，城倚大江。唐时版籍二万家，税钱三万贯。
今人户不满一万，税钱止及六千。虽久乐昇平，尚未
臻富庶，永言养活，亦藉循良。如臣庸愚，曷副忧寄？谨
当勤求人瘼，遵奉诏条，窒塞嚚讼之民，束缚憸猾之
吏，敢言课最，庶免旷遗。况当求理之朝，必为无言之
政。”伏念臣叨司帝诰，又历周星，既不曾上殿求见天
颜，又不曾拜章论列时事。入直闭阁待制，退朝则杜
门读书。虽每日起居，实经年抱疾，不敢求假，恐烦医
官。自后忝预史臣，同修《实录》，昼夜不舍寝食，殆忘已
尽。建隆四年见成一十七卷，虽然未经进御，自谓小
有可观，忽坐流言，不容绝笔。夫谗谤之口，圣贤难逃。
周公为《鸱鸮》之诗，仲尼有《桓魋》之叹。盖行高于人，则
人所忌；名出于众，则众所排。自古及今，鲜不如此。伏
望皇帝陛下雷霆霁怒，日月回光。鉴曾参之杀人，稍
宽投杼；察颜回之盗飰，或出如簧。未令君子之道消，
惟赖圣人之在上。况臣孤贫无援，文雅修身，不省附
丽权臣，秪是遭逢先帝，但以心无苟合，性昧随时，出
一言不愧于神明，议一事必归于正直。愠于群小，诚
有谤词；谋及卿士，岂无公论？以至两朝掌诰，四任词
臣，紫垣最忝于旧人，白首不离于郎署。以微臣之行
已，遇陛下之至公，久当辩明，未敢伸理。今则上国千
里，长淮一隅，虽云守土之荣，未免谪居之叹。霜催风
贬，芝“兰之性终香；日远天高，葵藿之心未死。”仰望旒
扆，不胜涕洟。